«Автозапчасть»-р къэхъундэсхэм къызэтрагъэувыIэ
КъБР-м футболымкIэ и чемпион Бахъсэн и «Автозапчасть»-м мыгъэрей зэхьэзэхуэм и пэщIэдзэ джэгугъуищым топ 29-рэ и хьэрхуэрэгъухэм я гъуэм дигъэкIри, псори бжыгъэшхуэкIэ хигъэщIат, езым зыри къыхудамыгъэкIауэ. АрщхьэкIэ еплIанэ джэгугъуэм къэхъундэсхэм къызэтрагъэувыIащ.
Иужьрей илъэситIым республикэм и чемпион командэхэр Бахъсэн къалэм щызэхуэзат. Ар хуабжьу удэзыхьэх зэрыхъунум зыми шэч къытрихьэртэкъым. Апхуэдэуи къыщIэкIащ. ПэщIэдзэ зэIущIэхэм нэхъри тригъэгушхуа бахъсэндэсхэр занщIэу ебгъэрыкIуэу хуежьащ, арщхьэкIэ Къэхъун къикIахэри икIуэтынутэкъым, щыджэгухэм зэхъуэкIыныгъэшхуэхэр яIэ хъуа пэтми. Абы и фIыгъэкIэ стадионым кърихьэлIахэм дэрэжэгъуэ ин ягъуэтащ — я нэгу щIэкIащ зым нэхърэ адрейр нэхъ дахэжу топих гъуэхэм зэрыдагъэкIар. Лъэныкъуэхэм ахэр я щырыщу къызэрыщIэкIам къыхэкIыу удэзыхьэх зэIущIэр зэрытемыгъэкIуауэ иухащ.
И стадионым щыджэгуу «Автозапчасть»-м очкоитI зэрыфIэкIуэдар къигъэсэбэпащ иджыри къэс и хьэрхуэрэгъу псори хэзыгъащIэурэ екIуэкI Арщыдан и «Бедик»-м. Псыкуэд щыIэу бжыгъэшхуэкIэ текIуэри, абы зэхьэзэхуэм бжьыпэр щиубыдащ. Мыгъэрей зэпеуэм зы очкои зыфIамыхьар а зыращ.
Япэ текIуэныгъэр еплIанэ джэгугъуэм щызыIэригъэхьэри къыкIэрыхухэм къахэкIащ Шэджэм и «Къундетейр». ЗэкIэ апхуэдэ гуфIэгъуэр зыхащIакъым абы иужь къихута командитхум. Псом хуэмыдэу я Iуэхухэр хэплъэгъуэщ «Бахъсэнымрэ» «Жулдуз»-мрэ.
АдэкIэ щыгъуазэ фыхуэтщIынщ Къэбэрдей-Балъкъэрым футболым-кIэ и гуп нэхъыщхьэм щекIуэкI зэхьэзэхуэм и иужьрей зэIущIэхэм къарикIуа бжыгъэхэм. Мис ахэр: ещанэ джэгугъуэ — «Псыгуэнсу» (Псыгуэнсу) — «Бахъсэн» (Бахъсэн) — 2:0, «ГорИс-179 Прохладнэ» (Прохладнэ) — «Нарт» (Нарткъалэ) — 0:5, «Союз» (Сэрмакъ) — «Къундетей» (Шэджэм) — 1:0, «Велес-СДЮСШОР» (Къэрэгъэш) — «Псыкуэд» (Псыкуэд) — 1:3, «Бедик» (Арщыдан) — «Родник» (Псынэдахэ) — 3:0, «Тэрч» (Тэрч) — «Автозапчасть» (Бахъсэн) — 0:3, «Керт» (Къэхъун) — «Жулдуз» (Хьэсэней) — 2:0, «ХьэтIохъущыкъуей» (ХьэтIохъущыкъуей) — «ЛогоВАЗ» (Бабугент) — 1:4; еплIанэ джэгугъуэ — «Союз» — «Тэрч» — 3:0, «Автозапчасть» — «Керт» — 3:3, «ГорИс-179 Прохладнэ» — «ХьэтIохъущыкъуей» — 1:1, «Жулдуз» — «Велес-СДЮСШОР» — 2:3, «Родник» — «Псыгуэнсу» — 3:3, «Бахъсэн» — «Нарт» — 0:8, «Къундетей» -«ЛогоВАЗ» — 4:1, «Псыкуэд» — «Бедик» — 0:3.
Хьэтау Ислъам.
